BEAUTY วอลุ่มแน่น-เด้งแรง 5% คาดเก็งกำไรระยะสั้นหลังราคาร่วงยาว 3 สัปดาห์ติด!
BEAUTY วอลุ่มแน่น-เด้งแรง 5% คาดเก็งกำไรระยะสั้นหลังราคาร่วงยาว 3 สัปดาห์ติด! โดย ณ เวลา 10.25 น. อยู่ที่ระดับ 3.94 บาท บวก 0.20 บาท หรือ 5.35% ด้วยมูลค่าซื้อขาย 494.27 ล้านบาท
BEAUTY วอลุ่มแน่น-เด้งแรง 5% คาดเก็งกำไรระยะสั้นหลังราคาร่วงยาว 3 สัปดาห์ติด!
22 พ.ค. 2562

ผู้สื่อข่าวรายงานว่า บริษัท บิวตี้ คอมมูนิตี้ จำกัด (มหาชน) หรือ BEAUTY  ณ เวลา 10.25 น. อยู่ที่ระดับ 3.94 บาท บวก 0.20 บาท หรือ 5.35% ด้วยมูลค่าซื้อขาย 494.27 ล้านบาท ราคาหุ้นเด้งแรงหลังร่วงยาว 3 สัปดาห์ติดโดยนับตั้งแต่หุ้นอ่อนตัวลงจากระดับ 6.95 บาท เมื่อวันที่ 30 เม.ย.62  

บล.ซีจีเอส-ซีไอเอ็มบี (ประเทศไทย) ระบุในบทวิเคราะห์ แนะ”ขาย”หุ้น บมจ.บิวตี้ คอมมูนิตี้ (BEAUTY) เนื่องจากมีความไม่แน่นอนสูง โดยเชื่อว่า BEAUTY ยังต้องเจอกับการแข่งขันที่รุนแรง ขณะที่แผนเพิ่มยอดซื้อของผู้บริโภคจีนยังต้องใช้เวลาดำเนินการ
ด้านกำไรสุทธิในไตรมาส 1/62 ต่ำกว่าประมาณการ 45% เนื่องจาก BEAUTY มียอดขายและอัตรากำไรขั้นต้น (GPM) ต่ำกว่าคาด ขณะที่อัตราการเติบโตของยอดขายสาขาเดิม (SSSG) อยู่ที่ -48% เทียบช่วงเดียวกันของปีก่อนพร้อมปรับราคาเป้าหมายตามวิธี DCF ลงมาอยู่ที่ 3.78 บาท
บล.เคทีบี (ประเทศไทย) ระบุในบทวิเคราะห์ว่า  BEAUTY รายงานกำไรสุทธิไตรมาส 1/62 หดตัวแรงอยู่ที่ 70 ล้านบาท (-75%เทียบช่วงเดียวกันของปีก่อน, – 44%เทียบไตรมาสก่อนหน้า) ใกล้เคียงกับที่เราคาด 85 ล้านบาท แต่ต่ำกว่าตลาดคาดมาก (ตลาดคาด 105 ล้านบาท)  ส่งผลจาก 1) รายได้ที่ปรับตัวลดลงในทุกช่องทาง และ SG&amp;A to total sales ปรับตัวสูงขึ้น เรามองว่ากำไรสุทธิจะเริ่มฟื้นตัวอย่างค่อยเป็นค่อยไปในไตรมาส 2/62 จากการบริโภคในประเทศที่เริ่มฟื้นตัว และรายได้ต่างประเทศที่เริ่มปรับตัวดีขึ้น คาดเริ่มเห็น Order จาก General trade ที่เข้ามาอย่างมีนัยสำคัญ
ทั้งนี้ คงกำไรสุทธิปี 2019 อยู่ที่ 612 ล้านบาท (-38%เทียบช่วงเดียวกันของปีก่อน) คงคำแนะนำ “ถือ” ที่ราคาเป้าหมาย 5.30บาท (อิง PER 24x) มองว่าผลประกอบการ BEAUTY จะกลับมาฟื้นตัวอย่างค่อยเป็นค่อยไปอีกครั้งใน ไตรมาส 2/62 ปัจจุบัน BEAUTY เทรดอยู่ที่ PER 26.8x
อย่างไรก็ตามมองว่า ราคาปัจจุบันยังไม่น่าสนใจ แนะนำ “ถือ” จนกว่าจะเห็นการฟื้นตัวของรายได้จีน ทั้งนี้มองว่าราคาหุ้นยังคงได้รับความกดดันจากผลประกอบการไตรมาส1/61 ที่มีที่ต่ำกว่าตลาดคาดมาก ซึ่งประเมินว่าตลาดมีโอกาสปรับประมาณการลงคงคำแนะนำ “ถือ” จนกว่าจะเห็นการฟื้นตัวของรายได้จีนที่ชัดเจน